‘SA skuif nader aan rand van ekonomiese afgrond’Argieffoto. Dit is duidelik dat die ANC se beleid die land nou finaal tot in ŉ ekonomiese verknorsing gedwing het en dat Suid-Afrika al hoe nader aan die rand van die ekonomiese afgrond skuif. Só sê TLU SA in aanloop tot die Reserwebank se aankondiging Donderdag oor rentekoerse en Moody’s se aankondiging Vrydag oor die land se kredietgradering. “Ongeag vele insette en konstruktiewe voorstelle wat oor soveel jare deur die oorgrote meerderheid kundige persone en instansies gemaak is, het die ANC steeds met sy beleid volhard,” het Louis Meintjies, president van TLU SA, gesê. Meintjies meen die basis van ŉ suksesvolle ekonomie begin by beleggersvertroue. “Dit lei tot ŉ omgewing wat ekonomies gunstig is vir entrepreneurs om in sake te doen, met die doel om wins te maak. Die sukses van so ŉ situasie is wat uiteindelik ekonomiese groei teweeg bring.” Daar word verwag dat die Reserwebank die rentekoers onveranderd gaan laat. Bianca Botes, tesouriebestuurder van Peregrine Treasury Solutions, meen egter dat die Reserwebank moontlik later vanjaar die rentekoers sal verhoog weens stygende inflasie. Meintjies meen intussen die regering moet sy ekonomiese beleid hersien en sonder enige onduidelikheid verklaar dat private besitreg en die vryemarkstelsel die basis daarvan vorm. “Moody’s staan op die punt om Suid-Afrika weer af te gradeer,” sê Meintjies. “Iewers sal die resultate van die praat en beloftes oor die ekonomie deur die regering geëvalueer moet word teenoor dit wat in werklikheid gebeur.” Volgens Meintjies kan die ANC se inmenging in die ekonomiese proses geensins tot volhoubare sukses lei nie en is die teendeel eerder waar. “Staak die beleid van swart ekonomiese bemagtiging en fokus eerder op ekonomiese bemagtiging wat alle landsburgers die geleentheid sal gee om onbelemmerd die kundigheid toe te pas wat so dringend nodig is om die skip om te draai. “TLU SA skaar ons by soveel rasioneel-denkende ekonome wat oor tyd heen gewaarsku het dat dit wat die ANC implementeer, tesame met uitsprake oor onteiening sonder vergoeding en die nasionalisering van die Reserwebank nie ŉ boodskap van vertroue aan graderingsagentskappe stuur nie. Hoe kan dit dan anders as om Suid-Afrika se kredietgradering negatief te beïnvloed? “Gaan Suid-Afrika se kiesers en veral die groeiende groep werkloses in aanloop tot die verkiesing op 8 Mei uiteindelik die nodige insig hê om te besef Suid-Afrika kan letterlik nie die ANC se beleid bekostig nie? Dit het eenvoudig te duur geraak.”